钦定古今图书集成/明伦汇编/闺媛典/第335卷 > 紫竹
## 钦定古今图书集成/明伦汇编/闺媛典/第335卷 > 紫竹

按《琅嬛记》：紫竹大观中有方乔者，乐至人也，与女子
紫竹甚相得。竹赠以《生查子》词云：“晨莺不住啼，故唤
愁人起。无力晓妆慵，闲弄荷钱水。欲呼女伴来，斗草
花阴里。娇极不成狂，更向屏山倚。”又云：“思郎无见期，
独坐离情惨。门户约花关，花落轻风飐。生怕是黄昏，
庭竹和烟黯。敛翠恨无涯，强把兰缸点。”紫竹工词，善
于调谑，恒谓天下无其偶。自得方乔，目为重宝，尺牍
之间，往往呼之。时紫竹有南番桃花片，重数钱，色如
桃花，而明莹如榴肉，市之得百金，因戏以《菩萨蛮》词
寄方乔曰：“与郎眷恋何时了。爱郎不异珍和宝。一宝
百金偿。算来何用郎。戏郎郎莫恨。珍宝何须论。若要
买郎心，凭他万万金。”乔为之抚掌。方长夏，乔读书于
种梅馆，怀思紫竹，至于忘食。一日，紫竹忽遗以书，其
大略云：“欲结朱绳，应须素节，泣珠成泪，久比鲛人，流
火为期，聊同织女。春风鸳帐里，不妨雁语惊寒，暮雨
雀屏中，一任鸡声唱晓。”乔答之词，亦多玮丽。柬尾附
以《玉楼春》词曰：“绿阴扑地莺声近，柳絮如绵烟草榇。
双鬟玉面碧窗人，一纸银钩青鸟信。佳期远卜清秋
夜。桐树梢头明月挂。天公若解此情深，今岁何须三
月夏。”紫竹投誓书于乔，因寄《踏莎行》一阕云：“笔锐金
针，墨浓螺黛。盟言写就囊儿袋。玉屏一缕兽炉烟，兰
房深处深深拜。芳意无穷，花笺难载，帘前细祝风吹
带。两情愿。得似堤边，一江渌水年年在。”紫竹既爽秋
期，方乔憾惋。蹉跎时景，忽复青阳。乔以尺牍，故相讥
调。紫竹为《菩萨蛮》词，杂以戏语以解之曰：“约郎共会
西厢下，娇羞竟负从前话。不道一暌违，佳期难再期。
郎君知我愧，故把书相诋。寄语不须慌，见时须打郎。”
乔复以词戏答云：“秋风即拟同衾枕，春归依旧成孤
寝。爽约不思量，翻言要打郎。鸳鸯如共耍，玉手何辞
打。若再负佳期，还应我打伊。”紫竹约方乔于望云门
暂会，因于墙阴之下，闲履苍苔，鞋底尽湿，而方不至。
俄闻人语，遂归绣闼，独倚画屏，不胜怅恨。作《踏莎行》
一阕寄方云：“醉柳迷莺，懒风熨草。约郎暂会闲门道。
粉墙阴下待郎来，藓痕印得鞋痕小。花日移阴，帘香
失袅。望郎不到心如捣。避人愁入倚屏山，断魂还向
墙阴绕。”紫竹与方乔久别，而想像难真，因觅银光纸序其悲愁眷恋之意，复缀以《卜算子》词云：“绣阁锁重
门，携手终非易。墙外凭他花影摇，那得疑郎至。合眼
想郎君，别久难相似。昨夜如何绣。枕边，梦见分明是。”
紫竹爱缀词，一日手《李后主集》，其父元伯问曰：“后主
词中何处”最佳，答曰：“问君能有几多愁，恰似一江春
水向东流。”元伯默然，及是遂以女妻乔。